KIRJALLINEN KYSYMYS E-4062/00

esittäjä(t): Patricia McKenna (Verts/ALE) komissiolle

(9. tammikuuta 2001)

Aihe: Falun gong

Falun gong - toiselta nimeltään Falun dafa - on taijin ja joogan kaltainen, mietiskelyyn perustuva henkinen harjoitusmenetelmä, jonka tavoitteena on ihmisen fyysinen ja psyykkinen hyvinvointi. Falun dafan

harjoittajia on vainottu Kiinassa hyvin laajasti. Poliisi pidätti Taivaallisen rauhan aukiolla Kiinan kansallispäivänä 1. lokakuuta 2000 useita Falun dafan harjoittajia, jotka olivat järjestäneet rauhallisen mielenosoituksen liikkeensä vainoamista vastaan. Falun dafan kannattajia on kidutettu, vangittu ja tapettu pelkästään siitä syystä, että he ovat harjoittaneet tätä hyvin rauhanomaista vapaa-ajan toimintaa. Eräs 42-vuotias nainen hakattiin kuoliaaksi poliisin otettua hänet huostaan Shangdongin maakunnassa lokakuussa 1999. Hän on yksi 48 henkilöstä, jotka ovat joutuneet kuolemaan johtaneiden hakkaamisten ja kidutusten uhreiksi ainoastaan siitä syystä, että he harjoittivat Falun dafaa, jolla on tuhansia kannattajia ympäri maailmaa.

1. Komissio kannattaa Kiinan liittymistä Maailman kauppajärjestöön, joskin liittymiselle on asetettu ehdoksi ihmisoikeuslausekkeen noudattaminen. Onko komissio tämän huomioon ottaen sitä mieltä, että Falun gongin harjoittajiin kohdistuva, laajalle levinnyt vaino on vakava este suhteiden normalisoitumiselle Kiinan kansantasavallan kanssa?

2. Voiko komissio ilmoittaa, mitä toimia se on tehnyt tai aikoo tehdä, jotta tämä räikeä, kansainvälisten ihmisoikeussopimusten vastainen vaino päättyy?

Christopher Pattenin komission puolesta antama vastaus

(9. helmikuuta 2001)

Komissio on sitoutunut edistämään ihmisoikeuksien kunnioittamista kaikkialla maailmassa. Ihmisoikeudet ovat keskeisellä sijalla Euroopan unionin suhteissa kolmansiin maihin. Komissio seuraa tästä syystä tarkoin Kiinan ihmisoikeustilannetta.

Euroopan unioni ja Kiina aloittivat ihmisoikeuksia koskevan kahdenvälisen vuoropuhelun vuonna 1996. Unioni on tämän vuoropuhelun yhteydessä ottanut säännöllisesti esille huolestuttavia yksittäistapauksia, muun muassa Falun Gongin harjoittajiin liittyviä, ja aikoo tehdä niin jatkossakin. Asia otettiin esille myös vuoropuhelun viime kierroksella 29. syyskuuta 2000 Pekingissä. Unioni pitää tärkeänä tätä ihmisoikeusvuoropuhelua, joka on jatkuvan arvioinnin kohteena ja jossa keskitytään poliittisten sitoumusten saattamiseen konkreettisiksi toimiksi kaikkien Kiinan lainkäyttövaltaan kuuluvien henkilöiden ihmisoikeuksien täyden ja tehokkaan toteutumisen edistämiseksi.

Unioni on lisäksi useissa tapauksissa turvautunut virallisiin yhteydenottoihin ilmaistakseen huolestuneisuutensa Falun Gong -liikkeeseen kuuluvien pidätettyjen kidutusta ja huonoa kohtelua koskevien tietojen ja liikkeen jäsenille langetettujen ankarien tuomioiden johdosta. Komissio on kehottanut Kiinaa tarkastelemaan uudelleen näitä tuomioita. Erityisesti komissio on kehottanut Kiinaa varmistamaan, että kaikille yksityishenkilöille turvataan mahdollisuus oikeudenmukaiseen oikeudenkäyntiin, johon kuuluu myös oikeus riittävään oikeusapuun.

Komissio on toistuvasti vedonnut Kiinaan, jotta tämä ratifioisi nopeasti ja varauksitta vuosina 1997 ja 1998 allekirjoittamansa Yhdistyneiden kansakuntien yleissopimukset taloudellisista, sosiaalisista ja sivistyksellisistä oikeuksista sekä kansalaisoikeuksista ja poliittisista oikeuksista. Nämä kaksi yleissopimusta, joihin sisältyy määräyksiä sananvapaudesta ja oikeudesta oikeudenmukaiseen oikeudenkäyntiin, ovat edelleen keskeisessä asemassa Kiinan yksilönoikeuksien tilaa kehitettäessä, ja komissio onkin kehottanut Kiinaa noudattamaan näiden yleissopimusten henkeä jo ennen ratifiointia.

Komissio uskoo, että Kiinan tuleva liittyminen Maailman kauppajärjestöön (WTO) johtaa uudistusten nopeutumiseen, mikä puolestaan olisi omiaan edistämään oikeusvaltioperiaatteen toteutumista. WTO pyrkii vaalimaan sellaisia perusperiaatteita kuin avoimuus, syrjimättömyys, tehokas hallinto ja riippumaton muutoksenhakujärjestelmä. Näiden periaatteiden mukaiset uudet ja tarkistetut rakenteet myötävaikuttaisivat todennäköisesti Kiinan talous-, oikeus- ja yhteiskuntajärjestelmien kehitykseen.